ส่งหนังสือด่วนที่สุดถึงผู้ว่าราชการจังหวัดชายแดนใต้ เฝ้าระวังเชื้อโควิด -19 สายพันธุ์โอไมครอน หลังประเทศมาเลเซียพบผู้ป่วยติดเชื้อรายแรกแล้ว
นายสุทธิพงษ์ จุลเจริญ ปลัดกระทรวงมหาดไทย ในฐานะหัวหน้าผู้รับผิดชอบในการแก้ไขสถานการณ์ฉุกเฉินในส่วนที่เกี่ยวกับการสั่งการและประสานกับผู้ว่าราชการจังหวัดและผู้ว่าราชการกรุงเทพมหานคร ทำหนังสือด่วนถึงผู้ว่าราชการจังหวัดชายแดนภาคใต้ 5 จังหวัด ประกอบด้วย สงขลา ยะลา ปัตตานี นราธิวาส แลสตูล หลังจากประเทศมาเลเซีย ปรากฎข่าวสารว่า พบผู้ติดเชื้อโควิด-19 สายพันธุ์โอไมครอน (Omicron) เป็นรายแรก และมีแนวโน้มว่าอาจจะมีการแพร่ระบาดของไวรัสสายพันธุ์ดังกล่าวเข้ามาในประเทศไทย ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 กระทรวงมหาดไทย (ศบค.มท.) ขอให้จังหวัดดำเนินการเน้นย้ำการปฏิบัติ ใช้กลไกฝ่ายปกครอง นายอำเภอ ปลัดอำเภอ กำนัน ผู้ใหญ่บ้าน แพทย์ประจำตำบล ฯลฯ และผู้นำชุมชน ในการบริหารสถานการณ์ในพื้นที่ โดยสร้างการรับรู้มาตรการสำคัญของทางราชการอย่างต่อเนื่อง ดำเนินการเฝ้าระวังตามมาตรการในพื้นที่ชายแดน ป้องกันการแพร่ระบาดของโรคในพื้นที่ชุมชน ดำเนินการช่วยเหลือประชาชนในพื้นที่ที่ได้รับผลกระทบ สนับสนุนและประชาสัมพันธ์ให้กับประชาชนในพื้นที่เข้ารับการฉีดวัคซีนและดำเนินการติดตามข้อมูลข่าวสาร